เปิดเส้นทางศึกษาธรรมชาติใหม่รับการท่องเที่ยวเชิงนิเวศบนเขาใหญ่
รายงานพิเศษ : “เปิดเส้นทางศึกษาธรรมชาติใหม่รับการท่องเที่ยวเชิงนิเวศบนเขาใหญ่”จากความเจริญของวัตถุและสังคมโลกที่รวดเร็ว กลับส่งผลดีให้ประชากรโลกหันกลับมาให้ความสำคัญและปกป้องรักษาทรัพยากรธรรมชาติที่เหลืออยู่และมีอยู่อย่างจำกัดมากขึ้น เพราะเป็นแหล่งปอดของโลกที่เหลืออยู่ เช่นเดียวกับอุทยานแห่งชาติเขาใหญ่ของประเทศไทย ได้เดินหน้าพัฒนาปรับปรุงเส้นทางเดินป่าศึกษาธรรมชาติให้สมบูรณ์ ควบคู่กับสร้างรายได้ให้กับชุมชน ติดตามรายละเอียดได้จากรายงาน ค่ะ/ครับ               ปัจจุบันนักท่องเที่ยวทั่วโลกต่างให้ความสนใจท่องเที่ยวศึกษาเรียนรู้จากแหล่งท่องเที่ยวทางธรรมชาติมากขึ้น นอกจากได้รับความรู้จากพันธุ์ไม้พันธุ์พืชพันธุ์สัตว์ใหม่ๆที่ไม่เคยรู้จักมาก่อนแล้ว ยังได้พักผ่อนกายใจในคราวเดียวกัน ด้วยการหลีกหนีความวุ่นวายจากสังคมเมือง อย่างอุทยานแห่งชาติเขาใหญ่ของประเทศไทย ถือเป็นอีกแหล่งท่องเที่ยวทางธรรมชาติที่ได้รับความนิยมสนใจจากนักท่องเที่ยว เป็นแหล่งที่มีสัตว์ป่าชุกชุมมาก โดยเฉพาะตามถนนจะเห็นสัตว์ป่าเดินผ่านหรือออกหากินตามทุ่งหญ้า หรืออาจเห็นโขลงช้างออกหากินริมถนน ตั้งแต่บริเวณจุดชมทิวทัศน์กิโลเมตรที่ 30 จนถึงปากทางข้ามสะพานหนองผักชี ตลอดจนโป่งต้นไทร และขึ้นเขาใหญ่ทางด่านตรวจเนินหอมข้ามสะพานคลองสามสิบไปแล้วสามารถเห็นโขลาช้างได้เช่นกัน ซึ่งเขาใหญ่มีเส้นทางเดินป่าศึกษาธรรมชาติ 6 เส้นทาง คือ เส้นทางศูนย์บริการนักท่องเที่ยว-น้ำตกกองแก้ว ระยะทาง 1.2 กิโลเมตร ใช้เวลาเดิน 1 ชั่วโมง // เส้นทางผากล้วยไม้-น้ำตกเหวสุวัต ระยะทาง 3 กิโลเมตร ใช้เวลาเดิน 2 ชั่วโมง // เส้นทางกิโมเมตร 33 – หอดูสัตว์หนองผักชี ระยะทาง 3.3กิโลเมตร ใช้เวลาเดิน 2 ชั่วโมง // เส้นทางดงติ้ว-มอสิงโต ระยะทาง 2.7 กิโลเมตร ใช้เวลาเดิน 1.30 ชั่วโมง // เส้นทางดงติ้ว-หนองผักชี ระยะทาง 5 กิโลเมตร ใช้เวลาเดิน 3 ชั่วโมง และเส้นทางศูนย์บริการนักท่องเที่ยว-น้ำตกเหวสุวัต ระยะทาง 8 กิโลเมตร ใช้เวลาเดิน 5 ชั่วโมง     จากความร่วมมือเพื่อการอนุรักษ์ทรัพยากรธรรมชาติในพื้นที่ป่าอนุรักษของกรมอุทยานแห่งชาติสัตว์ป่า มูลนิธิอมตะ และสหรัฐอเมริกา ปรับปรุงระบบการบริหารจัดการของอุทยานแห่งชาติเขาใหญ่ การบริหารจัดการนักท่องเที่ยว และการจัดการด้านอื่นๆเพื่อยกระดับสู่มาตรฐานสากลในอนาคตกรอบเวลาถึงปี 2568 โดยเฉพาะการบริหารจัดการเส้นทางศึกษาธรรมชาติให้มีมาตรฐานสากล ถือเป็นส่วนหนึ่งในโครงการเร่งด่วน เพื่อดึงดูดนักท่องเที่ยวจากทั่วโลกให้เดินทางมาศึกษาเส้นทางป่าของไทย พร้อมทั้ง เปิดเส้นทางเดินป่าแห่งใหม่ของเขาใหญ่ ด้วยการเลือกเส้นทางรอบอ่างเก็บน้ำสายศรระยะทาง 2.3 กิโลเมตรเป็นเส้นทางนำร่อง แล้วพัฒนาให้เป็นเส้นทางที่ระลึกในโอกาสเฉลิมฉลองความสัมพันธ์ไทย-สหรัฐอเมริกา ครบรอบ 200 ปี    พลเอกสุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม เล่าให้ฟังว่า การใช้ประโยชน์จากเส้นทางศึกษาธรรมชาติอย่างเต็มที่และถูกหลักวิชาการ จะช่วยส่งเสริมให้การอนุรักษ์ทรัพยากรธรรมชาติและสิ่งแวดล้อมเป็นไปอย่างยั่งยืน ในเบื้องต้นได้สำรวจพื้นที่เส้นทางเดินป่าศึกษาธรรมชาติในอุทยานแห่งชาติเขาใหญ่จำนวนหลายเส้นทาง เพื่อการบำรุงรักษาและฟื้นฟูเส้นทางศึกษาธรรมชาติเดิม ถือเป็นการประเมินหาเส้นทางใหม่ๆและพัฒนาระบบการสื่อความหมายให้เหมาะสม    โครงการพัฒนาการท่องเที่ยวเชิงนิเวศในเขตชุมชนโดยรอบอุทยานแห่งชาติเขาใหญ่ เป็นอีกหนึ่งโครงการส่งเสริมให้ประชาชนได้เรียนรู้ที่จะอยู่กับธรรมชาติอย่างเหมาะสมและหวงแหนทรัพยากรธรรมชาติ ดังนั้น การท่องเที่ยวเชิงนิเวศจะช่วยพัฒนาคุณภาพชีวิตและการศึกษาของประชากรในหมู่บ้านจากการสร้างโอกาส อาชีพ และรายได้ที่มั่นคงให้กับชุมชน ถือเป็นกลไกสำคัญช่วยส่งเสริมการอนุรักษ์ทรัพยากรธรรมชาติและสิ่งแวดล้อมอย่างยั่งยืนต่อไป